Stredná priemyselná škola Jozefa Murgaša, Banská Bystrica

Stredná priemyselná škola Jozefa Murgaša je stredná škola v Banskej Bystrici s dlhoročnou tradíciou. V Banskej Bystrici a jej okolí je tiež známa ako "Murgaška". Žiakov pripravuje v štvorročnom vzdelávacom programe na výkon povolaní a odborných činností v národnom hospodárstve, hlavne v oblasti elektrotechniky a informačných a sieťových technológií.
História školy.
Prvé zmienky o jej existencii sú z mája 1919, kedy vznikla ako "„Štátna odborná škola kovorobná“". Sídlila v bývalom Golnerovom dome na terajšom Námestí SNP, kde bol aj internát školy. Budova školy s dvomi miestnosťami však po čase pre jej potreby priestorovo nevyhovovala, lebo už v školskom roku 1919/1920 mala škola 79 žiakov a postupom rokov, aj v dôsledku otvárania rôznych kurzov, napr. elektrotechnického kurzu pre učiteľov a iných, počet jej študentov narastal. Mestská rada v Banskej Bystrici sa preto rozhodla, že postaví pre školu novú budovu. Stalo sa tak až v školskom roku 1934/1935, keď sa škola presťahovala do novopostavenej budovy na dnešnej Skuteckého ulici.
Pod vplyvom elektrifikácie Slovenska bol pri kovorobnej škole vytvorený elektrotechnický odbor a od 1. septembra 1936 sa z kovorobnej školy zmenil názov na "„Strednú priemyselnú školu elektrotechnickú“". Škola sa pomaly rozrastala a zväčšoval sa jej význam pre celé Slovensko. Počas II. svetovej vojny a hlavne počas SNP sa veľa učiteľov školy aktívne angažovalo v boji proti fašizmu, či už priamo v boji, alebo ako technickí pracovníci Slobodného slovenského vysielača.
Po skončení vojny sa otvorili nové špecializácie: silnoprúdová, stavba elektrických strojov a prístrojov, rádiové spoje a rozhlas. V tom čase škola už niesla názov "„Stredná priemyselná škola spojovej techniky“" a patrila medzi najmodernejšie školy v Československu. Jedným z dôkazov toho bolo aj to, že v školskom roku 1965/1966 sa uskutočnilo prvé pokusné vysielanie školského televízneho okruhu. Maturitné skúšky mohla verejnosť sledovať v priamom prenose.
Ukázalo sa, že priestory budovy na Skuteckého ulici sú vzhľadom na rozmach školy pre jej potreby nepostačujúce. Na 50. výročie svojho vzniku bola škola presťahovaná do novopostavenej budovy na Hurbanovej ulici, v ktorej sídli doteraz. Súčasne škola dostala čestný názov "„stredná priemyselná škola Jozefa Murgaša“", na počesť vynálezcu v odbore bezdrôtovej telegrafie, rodáka z blízkeho Tajova, Jozefa Murgaša.
Ani v nasledujúcich rokoch sa vývoj školy nezastavil. Sústavne vznikali novšie a novšie odbory, škola reagovala na potreby praxe a prudký vývoj techniky modernizáciou učebných osnov. Významný prelom nastal v školskom roku 1984/1985, keď pribudol odbor Elektronické počítačové systémy. Tým sa začala história využívania  informačných technológií na SPŠ J. Murgaša. V nasledujúcich rokoch sa počet žiakov rozrastal. Každoročne študovalo v 20 až 24 triedach viac ako 600 žiakov, ktorí si mohli vyberať odbory ako Slaboprúdová elektrotechnika, Obrazová a zvuková technika, Technické a informatické služby, Informačné a sieťové technológie, Multimédiá. V súčasnosti sa na škole vyučujú odbory: Informačné a sieťové technológie, Elektrotechnika, Multimédiá a Inteligentné technológie.
Ocenenia.
V roku 2023 sa škole podarilo získať prestížne ocenenie Európskej komisie v rámci programu Erasmus+ (2021-2027). Škola bola ocenená cenou "EITA – Európska cena za inovatívne vzdelávanie".
Do vyhlásenej výzvy sa zapojila s projektom Modernizácia v oblasti IT – učitelia, ktorý sa stal víťazným projektom v kategórii odborné vzdelávanie a príprava.
Mimoškolská činnosť.
Počas štúdia žiaci môžu navštevovať krúžky, navštevovať kurzy CISCO akadémie, elektrotechnickej spôsobilosti.